**Élet, erő egészség**

Drámafoglalkozás 2. osztályosoknak

**Ráhangoló játék:**

A mai alkalommal egy olyan mesével ismerkedünk meg, aminek a főszereplői egerek.

A történet egy magtárban játszódik, ahol több egércsalád is élt háborítatlanul.

Egérvár játék: Két gyerek kaput tart, alatta ki-be szaladgálnak az egerek amíg szól a zene. Ha elhallgat, lecsukódik a vár. Aki bennragadt, az a vár része lesz a továbbiakban.

**Közös rajz a helyszínről**

Dőljetek hátra a széken, a jobb kezeteket emeljétek magasra! Megérintem néhány gyerek kezét, ők lesznek az egyik csapat, a többiek a másik. Mindkét csoport kap egy csomagolópapírt és zsírkrétát. A feladat az, hogy rajzoljátok le a magtárat, ahol laknak az egerek.

**A történet kibontakozása**

Mi leszünk a kisegerek. Mindenki válasszon magának egérnevet! Álljunk körbe, mondjátok el, kit hogy hívnak!

Milyen az egerek mindennapi élete? Mit csinálnak? Mit esznek? Mikor pihennek?

Mindenki álljon be egy egérpózba! ( Hogy ébredtek álmotokból? Hogyan szereztek élelmet? Hogyan gondoskodtok a gyerekekről? Megijedtél valamitől? )

Mitől szoktak megijedni az egerek?

Képzeljétek el, hogy a magtáratokba egyre több macska költözött be, minden nap elkapják valakinek a grabancát.

 Játsszuk el, hogy mit csinálnak az egerek, ha megjelenik a macska. Én leszek a macska. Amíg szól a zene, addig virgonckodnak az egerek. Amikor elhallgat, akkor menekülniük kell. A terem padlójára csomagolópapírt tettem, ezek az egérlyukak. Ide lehet menekülni. Aki lelóg, elkapja a macska. ( A papírok méretét minden játék után lecsökkentem.)

Egyre nagyobb veszélyben vannak az egerek. Gyűlést hívnak össze, hogy ötleteljenek az egérkék, hogy mit tudnának tenni, a biztonságuk védelmében.

**Ötletek meghallgatása a helyzet megoldására**

Néhány ötletet, kiscsoportos improvizációval megvalósíthatunk. Eljátszhatjuk a megvalósítást, vagy a következményeit. Mindez az ötletek kreativitásától függ.

**Befejezés**

Felolvasom az Élet, erő, egérség című mesét a Szitakötő 54. számából

Mit szóltok ehhez a befejezéshez? Jó ötlet volt-e? Mi a véleményetek az összefogásuk erejéről?

**Levezető játék**

Egér, macska, kutya fogócska: Húzzatok egy cetlit! Mostantól az a szereped, ami rá van írva (kutya, macska, egér). Minden játékban más állatcsoport lesz a fogó. A játék addig tart, amíg mindenkit meg nem fognak.

Készítette: Jaloveczki Henrietta